钦定古今图书集成/明伦汇编/官常典/第543卷 > 《为金吾将军陈令英请免官表》陈子昂
## 钦定古今图书集成/明伦汇编/官常典/第543卷 > 《为金吾将军陈令英请免官表》陈子昂

臣某顿首死罪死罪上言：“臣闻军政不臧，《春秋》责帅。
故扬、干之乱，魏绛致戮。所以国有明赏，下无滥功。臣
实常才，文武兼阙。始年十八，投笔从戎，西逾流沙，东
绝沧海，南征北伐，无所不至。藉宠门绪，忝迹轩墀。属
高宗崇德深仁，孝理天下，以臣父子兄弟一门五人，
皆仗节尽忠，身死王事，遂超臣不次，授原州都督。臣”
时行年始四十二，职兼五印，宠绝一时，阶缘此恩，累
忝藩翰，持节统郡，前后八州，皆居塞垣，当贼冲要，国
之重寄，莫与为比。臣虽无长策，恤戎伏敌，然恭守朝
章，保完疆宇。又属陛下大圣，矜老容愚，不以臣驽怯，
更加宠命，授以青紫，遣督幽州。小丑构凶，王师出讨，
士马云集，军务星繁，粮储戎甲，以万“亿计，既无田畴
乡导之策，又乏杜预度支之才，空竭疲驽，昼夜不息，
以勤补拙，首尾二年，弥缝阙漏，幸无𠎝乏。张元遇等
不谨师律，贼得乘机，遂敢长驱燕陲，深入赵地，又无
李牧东胡之略，实愧吴起西河之守。使匈狡攘夺，遂
扰边甿，论之国宪，合刎颈谢罪。陛下不以臣之辜，更
授清边军副大总管。”五月恩制，六月到军。狡逆天亡，
臣又无效。至于军功战籍，叙勋定劳，副职日浅，未及
精核。大兵旋斾，王师献功，而汉廷将军，未闻辞第，云
中太守已论增级。今乃窃功谬赏，有异朝章，忠诚莫
效，殉节不昭，而躬滥其职，任过其才，实上不能允副
圣心，中不能匡正戎律，傍招物议，有紊军容，罪复何
逃？谁职其咎。伏愿乞赐骸骨，贬归私第，式清朝序，永
睹师贞。不胜待命惶惧之至。